รมช.คมนาคม จ่อเปิดประมูลรถเมล์ NGV ใหม่หากเอกชนไม่ส่งมอบรถตามกำหนด
รมช.คมนาคม จ่อเปิดประมูลรถเมล์ NGV ใหม่หากเอกชนไม่ส่งมอบรถตามกำหนด
3 ก.พ. 2560

นายพิชิต อัคราทิตย์ รมช.คมนาคม เปิดเผยว่า ความคืบหน้าในการจัดซื้อรถเมล์ NGV จำนวน 489 คัน ขององค์การขนส่งมวลชนกรุงเทพ (ขสมก.) จากบริษัท เบสท์ริน กรุ๊ป จำกัดว่า ขณะนี้ ขสมก.มีทางเลือก 2 ทาง คือ 1. รอข้อสรุปจากกรมศุลกากรเกี่ยวกับแหล่งกำเนิดสินค้า การผลิต หรือการประกอบจากประเทศใดให้ได้ข้อยุติก่อน โดยระหว่างนี้กรมศุลกากรของไทยได้ส่งหนังสือไปยังกรมศุลกากรมาเลเซียเพื่อสอบถามเรื่องดังกล่าว แต่ยังไม่สามารถกำหนดได้ว่าจะมีข้อสรุปเมื่อใด
2. ขสมก.ต้องมาพิจารณาเรื่องค่าปรับ โดยหากถึงจุดที่เกินกว่าจุดเหมาะสม ที่ตามระเบียบการจัดซื้อจัดจ้างของสำนักนายกรัฐมนตรีกำหนดว่าค่าปรับต้องไม่เกิน 10% ของมูลค่าสัญญา ก็เป็นเรื่องที่ทาง ขสมก.จะสามารถบอกเลิกสัญญากับเอกชนรายดังกล่าวได้
“ตอนนี้ ขสมก.มีเวลาถึงสัปดาห์หน้าที่จะพิจารณายกเลิกสัญญาการจัดซื้อรถเมล์ NGV กับเอกชนรายนี้ได้ เนื่องจากเอกชนเองไม่สามารถส่งมอบรถได้ตามกำหนด และหลังจากนี้อาจจะมีการเปิดประมูลใหม่” รมช.คมนาคม กล่าว